《谢黄子耕惠纸被时在钱塘乍冷无衾窘甚》
宋代·韩淲

西江寒藤濯清冰，捣成楮衾起霜棱。朱门鼎食笑弗顾，只有蕙帐眠山僧。

精致不数毡毯厚，洁净未必绫锦能。禦冬气清神煜煜，煖老体轻梦腾腾。

幽人玩之喜欲舞，可与饮水同曲肱。江夏无双知此意，又见寒来祇布被。

吴山客舍久穷愁，帝城贵家谁顾视。急呼大儿开箧箱，取以赠吾真雅遗。

拂拭床间时自思，展转枕边诚有愧。当如此衾坚且白，身外轻肥皆弃置。

作者简介：韩淲（biāo）（1159—1224）南宋诗人。字仲止，一作子仲，号涧泉，韩元吉之子。祖籍开封，南渡后隶籍信州上饶（今属江西）。从仕后不久即归，有诗名，著有《涧泉集》。淲清廉狷介，与同时知名诗人多有交游，并与赵蕃（章泉）并称“二泉”。著作历代书目未见著录。史弥远当国，罗致之，不为少屈。人品学问，俱有根柢，雅志绝俗，清苦自持，年甫五十即休官不仕。嘉定十七年，以时事惊心，作甲申秋三诗，得疾而卒，年六十六。